ÜMUMDÜNYA ƏDALƏT EVİ

Aprel 2002

Dünyanın dini liderlərinə

İyirminci əsrin davamlı mirası budur ki, o, dünya xalqlarını, özlərini vahid insan nəslinin üzvləri kimi görməyə və yer kürəsini bütün insanların ümumi evi olduğunu anlamağa məcbur etdi. Üfüqləri qaraldan davamlı konfliktlərə və zorakılıqlara baxmayaraq, nə vaxtsa insan təbiətinin ayrılmaz xüsusiyyəti kimi təsəvvür olunan təəssübkeşliklər artıq hər yerdə geriyə çəkilir. Bununla bərabər, bəşər ailəsini mədəni, etnik və milli mənsubiyyətləri ilə anlaşmaz kimliklərə bölüb Babil həngaməsinə çevirən maneələr də dağılmaqdadır. Belə köklü dəyişikliyin elə qısa bir zamanda – tarixi perspektivdə praktiki olaraq bir anda – baş verməsi gələcəkdə olacaq imkanların böyüklüyünü təsəvvür etməyə kömək edir.

Faciə burasındadır ki, mövcudluğunun səbəbi məhz qardaşlıq və sülh olan dinlər özləri çox vaxt bu yolda çox çətin aşılan maneələrə çevrilir; buna misal olaraq o xoşagəlməz faktı göstərmək olar ki, din uzun müddət ona olan etibarın fanatizm üçün istifadə olunmasına imkan vermişdir. Dünya dinlərindən birinin idarəedici orqanı kimi, biz mövcud şəraitin dini liderlər qarşısında qoyduğu çətin problemin ciddi surətdə baxılmasına çağırmağı öz məsuliyyətimiz hesab edirik. Həm məsələnin özü, həm də onun doğurduğu şərait bizim açıq danışmağımızı tələb edir. Biz inanırıq ki, Allaha hamılıqla ibadət, bizim dediklərimizin, necə xoş məramla təqdim olunursa, o ruhda da qəbul olunmasının təminatı olacaqdır.

Digər sahələrdəki nailiyyətlərə nəzər saldıqda, bu məsələ dəqiq cizgiləri ilə diqqət mərkəzinə gəlir. Keçmişdə, çox nadir istisnalar olmaqla, qadınlara ən aşağı cins kimi baxılmış, onların təbiəti mövhumatlarla əhatə olunmuş, bir insan kimi ruhlarının potensialını ifadə etməyə imkan verilməmiş və ancaq kişilərin ehtiyacına xidmət etmək roluna qədər alçaldılmışlar. Göründüyü kimi, bir çox cəmiyyətlər vardır ki, bu şərait hələ də mövcuddur və hətta fanatikcəsinə müdafiə də olunur. Bununla belə, qlobal səviyyədə baxdıqda, kişi və qadın bərabərliyi bütün praktiki məqsədlər baxımından hər yerdə qəbul olunmuş bir prinsip gücü əldə etmişdir. Bu, akademik dairələrin və kütləvi informasiya vasitələrinin çoxu tərəfindən eyni dərəcədə qəbul edilmişdir. Bu məsələyə yenidən baxılması o qədər əsaslı bir məsələ olmuşdur ki, kişilərin üstünlüyünün tərəfdarları ən radikal fikir sahibləri arasında tərəfdar axtarmalıdırlar.

Millətçiliyin susdurulmuş qüvvələri də eyni tale ilə üzləşirlər. Dünyanın işlərində baş verən hər bir böhrandan sonra vətəndaşlar insanın həyatını zənginləşdirən vətən məhəbbətini, başqalarına nifrət oyadan və onlardan qorxmağı qızışdırmağa yönələn bəyanatlardan daha asanlıqla ayırmağa başlayırlar. Hətta adi hesab olunan millətçi mərasimlərdə iştirak etməyin məqsədəuyğun olduğu yerlərdə belə, ictimaiyyətin münasibətində keçmişin güclü inamı və entuziazmı ilə yanaşı tez-tez göründüyü kimi, bir narahatlıq da hiss olunmaqdadır. Beynəlxalq səviyyədə davamlı baş verən yenidənqurma (restrukturizasiya) bu effekti daha da gücləndirir. Birləşmiş Millətlər Təşkilatının indiki formada nə qədər çatışmazlıqları olsa da və təcavüzə qarşı kollektiv hərbi tədbir görməkdə onun imkanları nə qədər məhdud olsa da, mütləq milli suverenlik bütünün getdikcə yox olması faktını heç kəs dana bilməz.

İrqi və milli təəssübkeşliklər də belə iddialara qarşı dözümsüz (barışmaz) olan tarixi proseslər tərəfindən bu cür təsirə məruz qalmışdır. Keçmişdən imtina burada daha da qətiyyətlə baş vermişdir. Bu gün rasizm iyirminci əsrin dəhşətləri ilə bağlı olduğuna görə o qədər ləkələnmişdir ki, haradasa ruhi xəstəlik kimi qəbul edilir. Dünyanın bir çox yerlərində bir sosial münasibət kimi hələ də yaşayan – və bəşəriyyətin əhəmiyyətli hissəsinin həyatında bir mərəz olan – irqi təəssübkeşlik hər yerdə prinsipcə o qədər lənətlənir ki, heç bir insan qrupu sakitcə özünə icazə verə bilmir ki, adı bununla eyniləşdirilsin.

Bu, o demək deyildir ki, keçmişin qaranlığı aradan qalxıb və yeni işıq dünyası doğulub. Çox sayda insanlar dərin kök salmış etnik, cinsi, milli, kasta və sinfi təəssübkeşliklərinin təsirlərini öz üzərlərində hiss etməkdə davam edirlər. Bütün bunlar göstərir ki, belə ədalətsizliklər hələ uzun müddət davam edəcəkdir, çünki bəşəriyyətin yeni münasibətlər qaydası yaratmaq və məzlumların taleyini yüngülləşdirmək üçün qurduğu təsisatlar və standartlar çox yavaş qüvvə toplayır. Məsələ, bəlkə də budur, elə bir hüdud aşılmışdır ki, ondan geri dönmək daha mümkün deyil. Fundamental prinsiplər müəyyən olunmuş, dəqiq ifadə edilmiş, ictimai rəyə təqdim olunmuş və onları ictimai davranışa tətbiq edə bilən institutlarda tədricən təcəssüm olunmağa başlanmışdır. Heç şübhə yoxdur ki, mübarizə nə qədər uzun və ağrılı olsa da, nəticə bütün xalqlar arasında ən sıravi səviyyələrdə münasibətlərin kəskin şəkildə dəyişməsi olacaqdır.

\* \* \*

İyirminci əsrin başlanğıcında dəyişdirici qüvvələr qarşısında digər təəssübkeşliklərə nisbətən daha çox geri çəkiləcəyi görünən dini təəssübkeşlik idi. Qərbdə, bu zaman elmi nailiyyətlər artıq bəzi sektant istisnalığının mərkəzi sütunları ilə amansız davranmışdı. İnsan nəslinin özü haqqında təsəvvüründə baş verən dəyişikliklər kontekstində din sahəsində olan inkişaflardan ən ümidvericisi kimi görünəni dinlərarası hərəkat idi. 1893-cü ildə Çikaqoda keçirilən Dünya Kolumb Sərgisi hətta özünün iddialı təşkilatçılarını belə, “Dinlərin Parlamenti”nin yaranmasına səbəb olmaqla təəccübdəndirdi – bu, bir ruhani və mənəvi-əxlaqi həmrəylik baxışı idi ki, bütün qitələrdə insanların xəyalını əsir etdi və Sərginin nümayiş etdirdiyi heyrətamiz elmi, texnoloji və ticari nailiyyətləri kölgədə qoya bildi.

Bir sözlə, sanki qədim divarlar uçurulmuşdu. Din sahəsində nüfuzlu mütəfəkkirlərin fikrincə, bu toplantı «dünyanın tarixində misli olmayan» bir toplantı idi. Parlament, onun görkəmli təşkilatçısının sözlərinə görə, «dünyanı dözümsüzlükdən azad etdi». Öncədən inamla deyildiyi kimi, yaradıcı liderlər fürsətdən istifadə edər və yer üzünün qədimdən parçalanmış dini icmalarında yeni çiçəklənmə və tərəqqi dünyasının mənəvi əsaslarını təmin edəcək qardaşlıq ruhu oyada bilərdilər. Bu cür təşviq olunaraq dinlərarası müxtəlif növ hərəkatlar kök atdı və çiçəklənməyə başladı. Müxtəlif dillərdə mövcud olan çoxlu ədəbiyyat, istər inanclı, istərsə də inancsız olsun, geniş ictimaiyyətə bütün böyük dinlərin prinsiplərini təqdim etdi və radio, televiziya, kino və nəhayət İnternet buna dərin maraq göstərdi. Ali təhsil müəssisələri müqayisəli dinləri öyrənmək üçün akademik proqramlar hazırlayıb tətbiq etməyə başladılar. Əsrin sonuna doğru, bir neçə onilliklər əvvəl ağılasığmaz olan dinlərarası ibadət ayinləri hər yerdə adi bir hadisəyə çevrildi.

Əfsus, aydın görünür ki, bu təşəbbüslərdə intellektual uzlaşma (bütövlük) və ruhani öhdəlik hissi çatışmır. Bəşəriyyətin qalan digər sosial münasibətlərini transformasiya edən birləşmə proseslərinə əks olaraq, sektant düşüncəsinin dərin kök salmış modelləri dünyanın bütün böyük dinlərinin mahiyyətcə və mənbəyinə görə eyni dərəcədə həqiqət olması fikrinə qarşı inadkarlıqla durmaqdadır. İrqlərarası inteqrasiyanın tərəqqisi sadəcə sentimentallığın ifadəsi və ya hər hansı bir strategiya deyildir, bu, Yer kürəsi xalqlarının yeganə bir nəsil olmasını qəbul etməkdən irəli gəlir, o nəsil ki, onun müxtəlif irqləri arasında olan fərqlər öz-özlüyündə irqin fərdi üzvlərinə heç bir imtiyaz vermir və ya heç bir məhdudiyyət qoymur. Eynilə də, qadınların emansipasiyası qadınların kişilərlə tam bərabərliyini və qızların oğlanlarla bərabər təhsil imkanlarını inkar etməyə haqq qazandıran heç bir – nə bioloji, nə sosial, nə də mənəvi – əsas olmamasının həm ictimai institutlar, həm də ictimai fikir tərəfindən razılıqla qəbul edilməsinə gətirib çıxarmışdır. Bu cür də, bəzi millətlərin inkişafda olan sivilizasiyanın qurulmasına verdiyi töhfələrin qiymətləndirilməsi heç də keçmişdən qalan bu illüziyanı dəstəkləmir ki, başqa millətlərin bu prosesə verə biləcəyi çox az şey var və ya heç bir şey yoxdur.

Belə görünür ki, din liderlərinin çox hissəsi bu cür fundamental reorientasiyanı həyata keçirməyə qabil deyildir. Cəmiyyətin digər seqmentləri bəşəriyyətin birliyini sadəcə sivilizasiyanın növbəti qaçılmaz addımı kimi deyil, həm də kollektiv tariximizin bu həlledici anında oyatdığı hər cür ikinci dərəcəli kimliklərin gerçəkləşməsi kimi qəbul edir. Bununla belə, mütəşəkkil dinin böyük hissəsi gələcəyin astanasında iflic olmuş vəziyyətdə dayanmış və Yer üzü insanlarını parçalayan bəzi ən acı konfliktlərə səbəb olmuş həmin ehkamların və həqiqətə müstəsna sahib olma iddialarının məngənəsində sıxılmışdır.

Bu, insanlığın rifahı nöqteyi-nəzərindən dağıdıcı nəticələrə gətirib çıxarmışdır. Dinin adını rüsvay edən fanatizm partlayışları üzündən bu gün bədbəxt insanların üzərinə yağan dəhşətləri ətraflı sadalamağa ehtiyac yoxdur. Bu heç də yeni fenomen (təzahür) deyildir. Çoxlu misallardan ancaq birini gətirməli olsaq, on altıncı əsr Avropasının dini müharibələri, qitənin bütün əhalisinin otuz faizinin həyatı bahasına başa gəlmişdi. Belə konfliktlərə rəvac verən sektant ehkamçılığının kor qüvvələrinin insanların şüurunda əkdiyi toxumların nə kimi məhsul verdiyi üzərində düşünülməlidir.

Bu hesaba, dinin, onun dünyadakı hadisələrin formalaşmasında məhz ona xas olan həlledici rol oynamaq qabiliyyətini hər hansı digər faktordan daha çox onun əlindən alan vicdana xəyanət də əlavə edilməlidir. İnsanın enerjisini tükəndirən və zəiflədən məsələlərdə ilişib qalmış dini təsisatlar çox vaxt gerçəkliyin araşdırılmasına və insan nəslini fərqləndirən intellektual qabiliyyətləri işlətməyə mane olan ən başlıca qüvvələr olurdular. Əgər onlar öz məsuliyyətlərini kifayət dərəcədə yerinə yetirməməklə inananları bu təsirlərə məruz qoyub köməksiz buraxdıqlarını səmimi etiraf etməsələr, materializm yaxud terrorizmin lənətlənməsi indiki mənəvi böhranla mübarizədə real kömək ola bilməyəcək.

Bu cür düşüncələr, onlar nə qədər ağrılı olsa da, heç də mütəşəkkil dini günahlandırmır, bəlkə onun təmsil etdiyi misilsiz gücü xatırladır. Hamımıza yaxşı məlum olduğu kimi, din insan motivasiyasının lap kökünə toxunur. O, dünyaya əzəmətli dini inam sistemlərini vermiş fövqəl Şəxslərin ruhu və nümunəsinə sədaqətli olduqda, bütöv xalqlarda sevgi, bağışlamaq, yaratmaq, cəsarət, təəssübkeşlikləri aşıb keçmə, ümumun rifahı naminə fədakarlıq və heyvani instinktlərin impulslarını tərbiyə etmək qabiliyyətləri oyatmışdır. Mübahisəsiz, insan təbiətinin mədəniləşməsində başlıca yaradıcı qüvvə, geriyə, tarixi salnamənin ilk dövrlərindən bəri fasiləsiz olaraq ardıcıl gələn bu İlahi Məzhərlərin təsiri olmuşdur.

Keçmiş əsrlərdə bu cür effektlə işləmiş məhz həmin bu qüvvə, insan şüurunun dəyişməz (sönməz) xüsusiyyəti kimi bu gün də qalmaqdadır. Heç bir şeyə baxmadan, demək olar, kömək olmadan maneələri aşaraq, o saysız-hesabsız milyonların yaşamaq uğrunda mübarizəsində onlara güc verməkdə və bütün ölkələrdə həyatları onların müvafiq dinlərinin yazılarında ifadə olunan prinsiplərin inandırıcı sübutu olan qəhrəman və müqəddəslər yetirməkdə davam edir. Sivilizasiyanın istiqamətinin göstərdiyi kimi, din habelə sosial münasibətlərin strukturuna dərin təsir etmək qabiliyyətinə malikdir. Doğrudan da, sivilizasiyanın hər hansı fundamental irəliləyişinin öz mənəvi hərəkətverici qüvvəsini bu dəyişməz mənbədən almadığını təsəvvür etmək çox çətin olardı. Elə isə bu inandırıcı olarmı ki, minillik planetar sivilizasiyanın formalaşması prosesinin kulminasiya mərhələsinə keçidi ruhani boşluqda baş versin? Əgər yenicə keçən əsrdə hökm sürən mənəviyyatsız ideologiyalar heç bir töhfə vermədisə də, qəti şəkildə nümayiş etdirdi ki, insan təxəyyülünün verə biləcəyi alternativlər bu ehtiyacı ödəyə bilməz.

\* \* \*

Bu gün üçün çıxarılmalı olan nəticələr Həzrət Bəhaullah tərəfindən bir əsrdən də çox əvvəl yazılmış və sonrakı onilliklərdə daha da geniş yayılmış sözlərdə ümumiləşdirilmişdir:

Heç şübhə ola bilməz ki, dünyanın insanları, irqi və ya dini mənsubiyyətlərindən asılı olmayaraq, bir İlahi Mənbədən ilham alır və bir Allaha itaət edirlər. Onların itaət etdikləri hökmlər arasındakı fərqlər onların nazil olduğu əsrin ehtiyacı və tələbinə görədir. Onların hamısı, insanların təhrifinin nəticəsi olan bir neçəsindən başqa, Allah tərəfindən hökm olunmuşdur və Onun İradəsinin və Məqsədinin ifadəsidir. Qalxın və iman gücü ilə silahlanaraq bihudə xəyallarınızın sizin aranızda ixtilaf salan bütlərini sındırıb parçalayın. Ondan yapışın ki, sizi yaxınlaşdırır və birləşdirir.

Belə bir müraciət dünyanın böyük inam sistemlərindən heç birinin fundamental həqiqətlərinə olan inamı tərk etməyə çağırmır. Tamamilə əksinə. Dinin özünün zəruri şərtləri vardır və özü-özünün haqlılığına sübutdur. Başqalarının inandıqları və ya inanmadıqları şey hər hansı başqa bir insanın vicdanı üçün, əgər bu adı haqq edirsə, meyar ola bilməz. Yuxarıdakı sözlərin birmənalı şəkildə təkid etdiyi budur ki, ruhun həyatına öz köklərini dolayaraq, birlik impulslarını boğan və nifrət və zorakılığı təşviq edən ən böyük tək amil olan müstəsnalıq və ya sonluğa dair bütün bu iddialar rədd edilsin.

İnanırıq ki, dini liderlik iyirminci əsrin transformativ təcrübələrindən meydana gələn qlobal cəmiyyətdə məna daşıyacaqsa, dini liderlər məhz bu tarixi çağırışa cavab verməlidir. Açıqca görünür ki, getdikcə daha çox insanlar bu fikrə gəlirlər ki, bütün dinlərin əsasında duran həqiqət mahiyyətcə birdir. Bu anlayış teoloji mübahisələrin həll olunması yolu ilə deyil, başqalarının hər zaman genişlənən təcrübəsindən və bəşər ailəsinin vahidliyi fikrinin oyanmasından doğan intuitiv dərketmədən irəli gəlir. Yox olmuş dünyalardan miras qalmış dini ehkamların, ritual və qanunlar toplusunun qarışıqlığından belə bir hiss yaranır ki, ruhani həyat – müxtəlif millətlərdə, irqlərdə və mədəniyyətlərdə təzahür edən birliyə bənzər olaraq – hər kəs üçün eyni dərəcədə açıq olan vahid qeyri-məhdud gerçəkliyi təşkil edir. Bu formalaşmamış və hələ tam aydın olmayan anlayışın möhkəmlənməsi və barış dünyasının qurulmasına effektiv təsir etməsi üçün o, hətta bu gec zamanda Yer üzü sakinlərinin rəhbərlik üçün üz tutduqları kəslərin tam səmimi kömək və təsdiqini almalıdır.

Şübhəsiz ki, dünyanın əsas dini cərəyanlarının sosial hökmləri və ibadət formaları arasında geniş fərqlər vardır. Min illər ərzində İlahi vəhylərin ardıcıl olaraq həmişə inkişafda olan sivilizasiyanın dəyişən ehtiyaclarına xitab etmələri nəzərə alınarsa, bu çətin ki, başqa cür olardı. Doğrudan da, əsas dinlərin yazılarının çoxunun ayrılmaz cəhəti, dinin təkamül xarakterli olması prinsipinin, bu və ya digər formada ifadəsidir. Ruhani təcrübəni zənginləşdirməli olan mədəni irsin təəssübkeşlik və yadlaşma üçün istifadə olunmasına ruhani baxımından heç cür haqq qazandırıla bilməz. Ruhun birinci dərəcəli vəzifəsi həmişə o olacaq ki, gerçəkliyi araşdırsın, inandığı həqiqətlərə uyğun yaşasın və bu cür edən başqa ruhların da səylərinə tam ehtiramla yanaşsın.

Belə bir etiraz ola bilər ki, əgər bütün böyük dinlərin eyni dərəcədə mənşəcə İlahi olduğu etiraf edilsə, onda bu, çoxlu insanların bir dindən başqa bir dinə keçməsinə təşviq edəcək, ən azı bu prosesi asanlaşdıracaqdır. Bu belədir, ya belə deyil, belə bir etiraz, bu yer dünyasının hüdudlarını aşan başqa bir dünyanın olduğunu dərk edən insanların qarşısında tarixin nəhayət açdığı imkanların müqabilində və belə bir anlayışın qoyduğu məsuliyyətin müqabilində, şübhəsiz, ikinci dərəcəli əhəmiyyətə malikdir. Böyük dinlərin hər biri mənəvi xarakter tərbiyə etməkdə özünün effektivliyinə təsirli və etibarlı sübut gətirə bilər. Eynilə, heç kəs tam əminliklə təsdiq edə bilməz ki, dözümsüzlük və mövhumatın yaranmasında hər hansı ayrıca dinə məxsus olan ehkamlar, başqa dinə aid olan ehkamlara nisbətən daha az və ya çox dərəcədə təsir etmişdir. İnteqrasiya edən dünyada cavab və ünsiyyət modelləri, təbiidir ki, davamlı dəyişmə prosesinə məruz qalacaq və hər hansı növ təsisatların rolu ondan ibarət olmalıdır ki, bu inkişaf proseslərini necə idarə etmək olar ki, birliyə kömək etmiş olsun. Son nəticənin ruhani, mənəvi və sosial cəhətdən sağlam olacağının təminatı, Yer kürəsinin məhəl qoyulmayan sakinlərinin kütlələrinin daimi inamına əsaslanır ki, kainat insanların şıltaqlığı ilə deyil, qayğıkeş və qüsursuz İlahi Təqdir tərəfindən idarə olunur.

İnsanları ayıran sədlərin dağılması ilə yanaşı, bizim əsr, keçmişdə fərz edildiyi kimi, Səma həyatını Yerin həyatından sanki həmişəlik ayıracaq və bir vaxtlar yıxılmaz olan divarın uçulmasının şahidi olmaqdadır. Bütün dinlərin yazıları inananları həmişə öyrədirdi ki, başqalarına xidmətə yalnız mənəvi borc kimi deyil, həm də ruhun özünün Allaha yaxınlaşması üçün bir yol kimi baxsınlar. Bu gün, cəmiyyətdə gedən mütərəqqi yenidənqurma, bu tanış təlimə yeni məna boyutları verir. Dünyanın ədalət prinsiplərilə canlanması haqda qədim vəd yavaş-yavaş real hədəf kimi görünməyə başladıqca, ruhun və eləcə də cəmiyyətin ehtiyaclarının ödənilməsinə getdikcə yetkin ruhani həyatın resiprokal aspektləri kimi baxılacaqdır.

Əgər dini liderlər bu son (yuxarıdakı) qavrayışın ortaya qoyduğu meydanoxuyucu çağırışa cavab verməlidirsə, onda belə bir cavab bunu etiraf etməklə başlamalıdır ki, din və elm iki zəruri bilik sistemidir və bunlarla şüurun potensial imkanları inkişaf edir. Bir-birinə zidd olmaqdan uzaq olaraq, əqlin gerçəkliyi araşdırmasının bu iki fundamental metodu bir birindən asılıdır və tarixin, onların bir-birini tamamlama təbiətinin tanındığı və bir-birilə birlikdə işləyə bildikləri o nadir, lakin xoşbəxt dövrlərində daha çox bəhrə vermişlər. Elmi tərəqqinin doğurduğu bəsirət və bacarıqların lazımi şəkildə istifadə olunması üçün həmişə ruhani və mənəvi prinsiplərin rəhbərliyinə ehtiyac vardır; dini inanclar, onlar nə qədər əziz olsalar da, könüllü şəkildə və minnətdarlıqla elmi metodlarla qərəzsiz yoxlanılmaq üçün təqdim olunmalıdır.

Biz, nəhayət, birbaşa vicdana toxunduğu üçün müəyyən dərəcədə ehtiyatla yanaşdığımız bir məsələyə gəlib çıxırıq. Dünyanın təklif etdiyi bir çox şirnikləndirici şeylər arasında, heç də təəcüblü deyil ki, dini liderləri məşğul edən sınaq, hakimiyyətin dini məsələlərdə istifadə olunmasıdır. Uzun illər həyatını bu və ya digər dinin yazılarını cəhdlə öyrənməyə və onlar üzərində təfəkkürə həsr edənlərdən heç birinə tez-tez təkrarlanan aksiomu xatırlatmağa ehtiyac yoxdur ki, hakimiyyətin pozuculuq potensialı vardır və bu, hakimiyyət genişləndikcə artır. Bu sahədə çoxlu ruhanilərin bütün əsrlər boyu qazandıqları elan olunmamış daxili qələbələr, şübhəsiz, mütəşəkkil dinin yaradıcılıq gücünün əsas mənbəyi olmuş və onun ən üstün nailiyyətlərindən biri kimi qiymətləndirilməlidir. Eyni dərəcədə, digər dini liderlərin dünyəvi hakimiyyətin və imtiyazın cazibəsinə təslim olması bunu müşahidə edənlər arasında sinizm, pozğunluq və ümidsizlik üçün münbit zəmin yaradırdı. Bunun, tarixin bu məqamında dini liderlərin öz sosial vəzifələrini yerinə yetirməsində onların qabiliyyətlərinə necə təsir etməsi barədə ətraflı izahata ehtiyac yoxdur.

\* \* \*

Xarakterin nəcibləşdirilməsi və münasibətlərin ahəngdar edilməsi dinin qayğısı olduğu üçün, bütün tarix boyunca o həyata məna verən əsas qüvvə olmuşdur. Hər bir dövrdə o, xeyirxahlıq tərbiyə etmiş, şəri pisləmiş və görmək istəyənlərin nəzərinə indiyədək görünməmiş imkanların mənzərəsini açmışdır. Düşünən qəlb onun nəsihətindən dünyanın onun üzərinə qoyduğu məhdudiyyəti aşmaq və öz təyinatını yerinə yetirmək üçün ruhlanır. Adının verdiyi məna kimi, din eyni zamanda bütün böyük və daha kompleks cəmiyyətlərdə cürbəcür xalqları bir-birinə bağlayan əsas qüvvə kimi çıxış etmişdir ki, onun vasitəsilə insanın bu cür üzə çıxmış qabiliyyətləri öz ifadəsini tapa bilər. İndiki əsrin böyük üstünlüyü o baxışdır ki, o, bütün insan nəslinə bu sivilizasiyanın inkişafına vahid bir təzahür kimi, bizim dünyanın Allahın aləmi ilə daim baş verən təması kimi baxmasına imkan verir.

Bu baxışdan ruhlanaraq, Bəhai icması dinlərarası fəaliyyətlər başlayandan bəri onların güclü dəstəkçiləri olmuşdur. Bu cür fəaliyyətlərin yaratdığı yüksək dəyərli münasibətlərdən başqa, bəhailər müxtəlif dinlərin yaxınlaşmağa çalışma cəhdlərində, kollektiv həddi-büluğa yetişmə dövrünə qədəm qoyan insan nəsli üçün İlahi İradənin istəyinə cavabı görürlər. Bizim icmamızın üzvləri bacardığımız hər bir yolla bu işdə kömək etməkdə davam edəcəkdir. Bununla belə, bu birgə səylərimizdə biz öz partnyorlarımız qarşısında inamımızı aydın ifadə etməyi özümüzə borc bilirik ki, dinlərarası diskurs, əgər o, ümidsiz bəşəriyyəti sarmış bəlaların sağaldılmasına əhəmiyyətli dərəcədə töhfə verməyə yönəlibsə, indi səmimiyyətlə və nəticələrindən sonradan boyun qaçırmayaraq bu hərəkatın özünü doğuran hər şeyi əhatə edən həqiqəti etiraf etməlidir: ki, Allah birdir və mədəniyyət təzahürlərinin və insan şərhlərinin müxtəlifliyinə baxmayaraq, din də, həmçinin, birdir.

Hər gün keçdikcə, dini təəssübkeşlik ocaqlarının alışma təhlükəsi böyüyür ki, bu, nəticələri təsəvvürə gəlməyən dünya miqyaslı bir yanğına çevrilə bilər. Belə bir təhlükə hökumət tərəfindən təkbaşına aradan qaldırıla bilməz. Biz özümüzü də aldatmalı deyilik ki, qarşılıqlı dözümlülüyə edilən çağırışlar, öz-özlüyündə, İlahi təsdiq alması iddiasında olan düşmənçilik təzahürlərini söndürəcəkdir. Bu böhran dini liderlərdən, cəmiyyətin diqqətini eyni dərəcədə dağıdıcı olan irqi, milli və cinsi təəssübkeşliyə yönəldənlər kimi, keçmişdən qətiyyətlə ayrılmağı tələb edir. Vicdan məsələlərində başqalarına təsir göstərməyin imkan verilən yeganə səbəbi ancaq insanlığın rifahına xidmət ola bilər. Sivilizasiyanın bu əzəmətli dönüş mərhələsində belə xidmət üçün tələblər bundan da artıq aydın ola bilməz. “Bəşəriyyətin birliyi tamamilə bərqərar olmayınca,” – Həzrət Bəhaullah inandırır – “onun rifahına, əmin-amanlığına və təhlükəsizliyinə nail olmaq qeyri-mümkündür”.

[imzalanmışdır: Ümumdünya Ədalət Evi]